‘My Octopus Teacher’: ‘Ons sou dit nooit kon droom’Pippa Ehrlich en James Reed het die goue beeldjie namens die span van ‘My Octopus Teacher’ in Los Angeles ontvang. (Foto: Chris Pizzello-Pool/Getty Images/AFP) My Octopus Teacher, die hartroerende verhaal van ŉ seekat wat ŉ ongelooflike band smee met ŉ diepseeduiker, is Sondagaand met ŉ Oscar-toekenning vir beste dokumentêr vereer. Dit is die eerste natuurdokumentêr om in dié kategorie te wen sedert The Cove in 2010. Mederegisseurs van My Octopus Teacher, Pippa Ehrlich en James Reed, het die gesogte goue beeldjie in Los Angeles, VSA, ontvang. “Ek is heeltemal oorweldig deur ŉ eer wat ons nooit gedroom het moontlik is nie. Op soveel maniere is hierdie ŉ baie klein, persoonlike storie wat afgespeel het in die kelpwoude aan die punt van Afrika. Op ŉ universele vlak hoop ek dat dit ŉ blik op ŉ anderste tipe verhouding tussen die mensdom en die natuur sal gee,” het Ehrlich gesê. My Octopus Teacher het verlede jaar die eerste Suid-Afrikaanse dokumentêr geword wat as ŉ oorspronklike Netflix-produksie te sien was. Dit is tydens die wêreldwye inperking weens die Covid-19-pandemie uitgereik en het onmiddellik sukses behaal. “In ŉ moeilike jaar, waarin die meeste van ons vasgekeer, bang en deurmekaar gevoel het, het ŉ positiewe storie wat jou na ŉ magiese wêreld meevoer ŉ kragtige aanloklikheid gehad. Dele van die storie is universeel vir amper elke persoon op aarde – liefde en vriendskap en konneksie en hoop. Dit gaan oor die natuur, wat ook ŉ kragtige, argetipiese storie vertel wat ons help om sin te maak van die wêreld,” het Ehrlich bygevoeg. My Octopus Teacher volg Craig Foster, ŉ man wat aan uitbranding ly, waar hy begin met ŉ daaglikse duikregime in die yskoue seewater van die kelpwoud om sy battery te herlaai. Foster, ŉ dokumentêre rolprentmaker vir die afgelope 28 jaar, sê die Oscar-toekenning gee veral erkenning aan die werk wat gedoen word deur die rolprent se vervaardigingsentiteit, die Sea Change Project. Foster het dié organisasie in 2012 saam met medevervaardiger van die dokumentêr, Ross Frylinck, gestig. “Die toekenning gee aan die Great African Seaforest en die omliggende oseaan van Suid-Afrika globale, ikoniese status. Dit is uitstekende nuus vir ons, want dit beklemtoon waarvoor ons gemik het: Om aan die wêreld te wys dat ons ŉ biodiverse skatkis besit wat beskerming waardig is. “Wat vir ons as organisasie die opwindendste is, is die terugvoer. Ons het duisende boodskappe van reg oor die wêreld ontvang. Baie mense het begin duik, mariene wetenskappe studeer of My Octopus Teacher gebruik by geestesgesondheidslypskole en in gesprekke oor emosionele ekologie en diepe natuurkonneksie. “Ons wou hierdie wonderlike ekostelsel, die Great African Seaforest, aan die wêreld ten toon stel, en ons het daarin geslaag.”